Il-Kummissarju għall-Istandards fil-Ħajja Pubblika, Dr George Hyzler, ippubblika żewġ kodiċi ta' etika riveduti, wieħed għall-membri parlamentari u ieħor għall-ministri u s-segretarji parlamentari. Fost affarijiet oħra, dawn il-kodiċi jinkludu prinċipji ġodda li jitolbu li d-deputati ma jesponux lilhom infushom għal riskju li jitqegħdu taħt pressjoni fil-qadi ta' dmirijiethom. Id-dokument imniedi mill-Kummissarju għall-Istandards fil-Ħajja Pubblika jipproponi żewġ kodiċi ta' etika riveduti – wieħed għall-membri parlamentari u l-ieħor għall-ministri u s-segretarji parlamentari. L-għan hu li dawn jieħdu post dawk eżistenti u jsaħħu l-istandards ta' etika li japplikaw għad-deputati u l-ministri. Ma' TVM, Dr George Hyzler qal li dawn il-kodiċi riveduti jindirizzaw ukoll ir-rakkomandazzjonijiet magħmula mill-grupp ta' stati kontra l-korruzzjoni, GRECO. "L-iskop huwa li jkun hemm iżjed trasparenza u iżjed accountability. Għax aħna ma ninsewx, biex inti tikkunsidra mġieba hix tajba jew le, għax tinsiex parti mill-funzjoni tagħna hija li nieħdu inkunsiderazzjoni l-ilmenti dwar imħġieba ħażina, biex nasal għall-konklużjoni rrid ikolli r-regola, mhux biżżejjed li jien sempliċiment ngħid l-imġiba mhux tajba jekk m'hemmx regola biex issostni dik id-deċiżjoni." Il-kodiċi rivedut għall-membri parlamentari jinkludi fih prinċipji ġodda li jitolbu li d-deputati parlamentari ma jesponux lilhom infushom għal riskju li jitqegħdu taħt pressjoni fil-qadi ta' dmirjiethom, għandu jkun hemm reġistru tar-rigali li fih id-deputati jniżżlu mhux biss ir-rigali, il-benefiċċji u l-ospitalita' li jirċievu huma imma wkoll dawk li jagħtu lil ħaddieħor. Hemm ukoll propost reġistru tal-interessi biex jiġu reġistrati interessi finanzjarji u dawk li mhumiex. Il-kodiċi ta' etika rivedut għall-ministri u s-segretarji parlamentari jinkludi tibdiliet importanti, fosthom li l-ministri għandhom joqogħdu għal restrizzjonijiet fl-impjieg għal perjodu ta' tliet snin wara li jispiċċaw mill-kariga tagħhom; il-ministri huma obbligati jirrekordjaw l-assi, l-interessi finanzjarji u mhux finanzjarji f'reġistru tal-interessi. Dr Hyzler qal ukoll li l-Ministri ma jistgħux jaċċettaw rigali għalihom jew għall-membri tal-familja tagħhom ħlief kif ikun permess minn linji gwida maħruġa mill-Kummissarju nnifsu. "Daħħalna thresholds jiġifieri rigali taħt ċertu valur, kemm-il darba jistgħu jiġu aċċettati għax għandek rigali li qatt ma jistgħu jiġu aċċettati, pero hemm ċertu tip ta' rigali li jistgħu jiġu aċċettati jekk huma ta' valur baxx. Din issibha f'pajjiżi oħra jiifieri mhux xi ħaġa li qed nivvintawha aħna, pereżempju f'Malta ma kellniex, qatt ma kellna thresholds qabel. Punt ieħor fil-kodiċi hu li l-ministri m'għandhomx jużaw indirizzi ta' email mhux uffiċjali għal xogħol uffiċjali. Dr Hyzler spjega li fil-kodiċi ta' etika hemm ukoll rakkomondazzjoni li tgħid li l-ministri m'għandhomx jidħlu f'sitwazzjonijiet fil-ħajja privata tagħhom li jesponuhom għal pressjoni mhix xierqa. Il-Kummissarju Hyzler issottmetta dan id-dokument lill-Kumitat Permanenti tal-Parlament dwar l-Istandards taħt l-Att dwar Standards fil-Ħajja Pubblika.